Diari Oficial de la Generalitat Valenciana


Sumari del DOGV 8336, del 11-07-2018 (2018/6715)

RESOLUCIÓ de 4 de juliol de 2018, del director general de Responsabilitat Social i Foment de l'Autogovern, per la qual es concedeixen subvencions destinades a associacions, fundacions i altres entitats i organitzacions sense ànim de lucre de la Comunitat Valenciana, per a la realització d'actuacions relacionades amb la formació i divulgació en matèria de responsabilitat social durant l'exercici 2018, en el marc de l'Ordre 6/2016, de 14 de setembre, i de la Resolució de 13 de febrer de 2018, ambdues de la Conselleria de Transparència, Responsabilitat Social, Participació i Cooperació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8336

Data del DOGV
:   11-07-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/6715


Data del document
:   04-07-2018

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Anàlisi jurídica

 Descriptors 

:   * Conselleria de Transparència, Responsabilitat Social, Participació i Cooperació
    * ajuda pública
    * participació social

RESOLUCIÓ de 4 de juliol de 2018, del director general de Responsabilitat Social i Foment de l'Autogovern, per la qual es concedeixen subvencions destinades a associacions, fundacions i altres entitats i organitzacions sense ànim de lucre de la Comunitat Valenciana, per a la realització d'actuacions relacionades amb la formació i divulgació en matèria de responsabilitat social durant l'exercici 2018, en el marc de l'Ordre 6/2016, de 14 de setembre, i de la Resolució de 13 de febrer de 2018, ambdues de la Conselleria de Transparència, Responsabilitat Social, Participació i Cooperació. [2018/6715]  
  
Vistes les actuacions realitzades per a la tramitació i resolució dels expedients incoats com a conseqüència de les sol·licituds presentades en el marc de l'Ordre 6/2016, de 14 de setembre, de la Conselleria de Transparència, Responsabilitat Social, Participació i Cooperació, per la qual s'aproven les bases reguladores de la concessió de subvencions destinades a associacions, fundacions i altres entitats i organitzacions sense ànim de lucre de la Comunitat Valenciana per a la realització d'actuacions relacionades amb la formació i divulgació en matèria de responsabilitat social (DOGV 7874, 15.09.2016), en relació amb la Resolució de 13 de febrer de 2018, d'aquesta conselleria, per la qual es convoca la concessió d'aquestes subvencions per a l'exercici 2018 (DOGV 8238, 20.02.2018), es resol aquesta convocatòria sobre la base dels següents:  
  
Antecedents de fet  
Primer. Mitjançant l'Ordre 6/2016, de 14 de setembre, de la Conselleria de Transparència, Responsabilitat Social, Participació i Cooperació, es van aprovar les bases reguladores de la concessió de subvencions destinades a associacions, fundacions i altres entitats i organitzacions sense ànim de lucre de la Comunitat Valenciana per a la realització d'actuacions relacionades amb la formació i divulgació en matèria de responsabilitat social.  
En el marc establit per aquestes bases reguladores, a través de la Resolució de 13 de febrer de 2018, d'aquesta conselleria, es va convocar la concessió d'aquestes subvencions per a l'exercici 2018.  
Segon. De conformitat amb el punt 1 de l'apartat cinqué de la resolució de convocatòria esmentada, el termini de presentació de sol·licituds va finalitzar el 21 de març de 2018. A la convocatòria han concorregut 68 sol·licituds.  
Tercer. Vistes les sol·licituds presentades, es van efectuar, d'una banda, tràmits d'audiència com a pas previ a las propostes de resolució d'inadmissió a tràmit de les sol·licituds, ja que les actuacions per a les quals se sol·licitaven determinades ajudes no s'ajustaven al que s'exigeix en les bases primera i segona de la citada Ordre 6/2016, de 14 de setembre, o l'entitat no s'ajustava al que s'exigeix en l'apartat cinqué de la Resolució de 13 de febrer de 2018 per no haver presentat la sol·licitud per via telemàtica, i, d'una altra, requeriments perquè les entitats pogueren esmenar o millorar les sol·licituds, amb l'advertiment exprés que, si no s'esmenava la falta o no es presentava tota la documentació exigida, es tindrien les entitats interessades per desistides de les seues peticions.  
  
En relació amb els tràmits d'audiència remesos, hi van presentar escrit d'al·legacions les entitats Federació d'Associacions de Pares i Mares d'Alumnes de la Província d'Alacant (FAPA Enric Valor), Fundación Alzheimer Salomé Moliner, Asociación de Discapacitados Vega Baja (ADIS Vega Baja), Federación Provincial de Personas con Discapacidad Física y Orgànica (COCEMFE Castelló), Asociación Despertar i Asociación de Empresarias, Profesionales y Directivas de Alicante.  
Quart. La comissió d'avaluació prevista en la base reguladora onzena de la citada Ordre 6/2016 es va reunir el dia 15 de juny de 2018. En aquesta reunió es va ratificar la proposta d'inadmissió a tràmit de les sol·licituds pels motius que apareixen en els escrits remesos a les entitats esmentades, ja que els arguments esgrimits en els escrits d'al·legacions presentats per les entitats citades en el paràgraf precedent no acreditaven la connexió i vinculació de les diferents actuacions proposades amb l'objecte de la convocatòria, excepte l'expedient TSPRSC/2018/03/52 Asociación de Empresarias, Profesionales y Directivas de Alicante, que a la vista de les al·legacions formulades es va acordar la seua admissió i consegüent valoració, això per quedar acreditat que s'ajusta al que s'exigeix en la base reguladora primera de l'Ordre 6/2016, de 14 de setembre.  
Així mateix, la comissió d'avaluació va elevar proposta de resolució de desistiment a aquelles entitats que no havien atés els requeriments íntegrament, l'havien fet de forma incorrecta, incompleta o l'havien rebutjat.  
Finalment, la comissió d'avaluació va avaluar totes les sol·licituds admeses a tràmit i que havien esmenat el requeriment, d'acord amb els criteris objectius d'atorgament establits en la base reguladora sisena i va assignar la quantia individualitzada de la subvenció atenent al que disposa la base reguladora setena, proposta que va ser aprovada per unanimitat dels assistents. Tot això va constar en l'acta de la sessió en què s'efectua la proposta motivada de la resolució.  
  
Cinqué. L'òrgan instructor després d'efectuar la consulta interactiva del compliment de les obligacions tributàries i davant de la Seguretat Social, emet un informe en el qual se certifica que les entitats beneficiàries estan al corrent de les seues obligacions tributàries i davant de la Seguretat Social.  
  
Fonaments de dret  
I. De conformitat amb l'article 160.4.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com amb els articles 1 i 3 del Decret 160/2015, de 18 de setembre, del Consell, pel qual aprova el Reglament orgànic i funcional de la Conselleria de Transparència, Responsabilitat Social, Participació i Cooperació, l'òrgan competent per a resoldre els expedients tramitats és el conseller de Transparència, Responsabilitat Social, Participació i Cooperació.  
No obstant això, d'acord amb la base reguladora dotzena de l'Ordre 6/2016, de 14 de setembre, en relació amb l'apartat desé de la resolució de convocatòria i de conformitat amb l'article 9 de la Llei 40/2015, d'1 d'octubre, de règim jurídic del sector públic, la competència per a resoldre sobre les sol·licituds de subvencions d'aquesta convocatòria està delegada en la persona titular de la Direcció General de Responsabilitat Social i Foment de l'Autogovern.  
  
II. De conformitat amb l'apartat 1 de la base reguladora desena, la Direcció General de Responsabilitat Social i Foment de l'Autogovern s'ha encarregat d'ordenar i instruir el procediment, i ha acordat totes les actuacions necessàries per a la determinació, el coneixement i la comprovació de les dades en virtut de les quals és procedent adoptar la resolució pertinent.  
III. La Llei 22/2017, de 29 de desembre, de pressupostos de la Generalitat per a l'exercici 2018, preveu, dins de l'aplicació 22.94.23.874.97 (programa denominat Responsabilitat social i foment de l'autogovern), la línia pressupostària S8055000, destinada a finançar la concessió de subvencions a associacions, fundacions i altres entitats i organitzacions sense ànim de lucre de la Comunitat Valenciana per a la realització d'actuacions relacionades amb la formació i divulgació en matèria de responsabilitat social, amb un import màxim global de 125.000 € (cent vint-i-cinc mil euros).  
IV. La comissió d'avaluació, de conformitat amb les bases reguladores sisena i setena, ha elevat la corresponent proposta motivada de resolució, en data 15 de juny de 2018, per unanimitat, amb l'aplicació prèvia dels criteris objectius d'atorgament per a baremar les sol·licituds, així com dels criteris establits per a determinar les quanties individualitzades de les subvencions a concedir en cada cas. Tot això en els termes que figuren en l'acta incorporada a l'expedient de tramitació i que s'assumeix en la seua integritat.  
En virtut del que s'ha exposat i de l'altra normativa d'aplicació pertinent, resolc:  
  
Primer  
Inadmetre a tràmit les sol·licituds formulades per les entitats que s'assenyalen en l'annex I, en virtut dels motius que s'hi indiquen.  
  
Segon  
Tindre per desistides de les seues respectives sol·licituds les entitats incloses en l'annex II per no haver atés els requeriments que els van ser efectuats perquè esmenaren i milloraren les seues respectives sol·licituds, haver atés el requeriment de manera incompleta o haver-lo rebutjat.  
  
Tercer  
Concedir a les entitats que figuren en l'annex III les puntuacions que s'hi indiquen per aplicació dels criteris objectius d'atorgament previstos en la base reguladora sisena, així com els imports econòmics que també es ressenyen en aquest annex, calculats com a percentatge corresponent sobre les quantitats subvencionables, de conformitat amb la proposta motivada de resolució efectuada per la comissió d'avaluació i amb càrrec a la línia pressupostària S8055000, destinada, dins de l'aplicació 69.09.26.715.42 (programa denominat Responsabilitat social i foment de l'autogovern), a finançar, en el marc de la Llei 22/2017, de 29 de desembre, de pressupostos de la Generalitat per a l'exercici 2018, la concessió de subvencions destinades a associacions, fundacions i altres entitats i organitzacions sense ànim de lucre de la Comunitat Valenciana per a la realització d'actuacions relacionades amb la formació i divulgació en matèria de responsabilitat social, amb un import màxim global de 125.000 - (cent vint-i-cinc mil euros).  
  
Les entitats beneficiàries hauran de complir les obligacions previstes en la base reguladora quarta, interpretada en connexió amb la resta de l'Ordre 6/2016, de 14 de setembre, de la Conselleria de Transparència, Responsabilitat Social, Participació i Cooperació, així com amb les previsions recollides en la Resolució de 13 de febrer de 2018, d'aqueix mateix departament del Consell, amb especial atenció a l'obligació de respectar el termini màxim de justificació de la subvenció rebuda, que venç, d'acord amb l'apartat onze de l'última resolució esmentada, el 31 d'octubre de 2018.  
En vista de la base reguladora quinzena, la Direcció General de Responsabilitat Social i Foment de l'Autogovern aplicarà el pla de control aprovat per Resolució del conseller de Transparència, Responsabilitat Social, Participació i Cooperació, signada el 28 de març de 2018 i disponible en l'Àrea de Responsabilitat Social i Foment de l'Autogovern de la pàgina web d'aquest departament del Consell (www.transparencia.gva.es).  
D'acord amb l'apartat 5 de la base reguladora onzena, en relació amb l'apartat desé de la Resolució de convocatòria, així com amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, contra aquesta resolució, que posa fi a la via administrativa, caldrà interposar els següents recursos:  
a) Recurs potestatiu de reposició en el termini d'un mes davant de la persona titular de la conselleria amb competències en matèria de responsabilitat social i foment de l'autogovern i desenvolupament estatutari.  
b) O bé directament recurs contenciós administratiu en el termini de dos mesos davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que estableixen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que les entitats interessades puguen interposar qualsevol altre recurs que estimen pertinent.  
  
València, 4 de juliol de 2018.- El director general de Responsabilitat Social i Foment de l'Autogovern: Josep Ochoa Monzó.